[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 27.2.2008

COM(2008) 122 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

Το χρηματοπιστωτικό σύστημα της Ευρώπης: προσαρμογή στις αλλαγές Συνεισφορά της Επιτροπής προς το Ευρωπαϊκό Συμβούλιο

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

Το χρηματοπιστωτικό σύστημα της Ευρώπης: προσαρμογή στις αλλαγές Συνεισφορά της Επιτροπής προς το Ευρωπαϊκό Συμβούλιο (Κείμενο που παρουσιάζει ενδιαφέρον για τον ΕΟΧ)

Εισαγωγή

Το εαρινό Ευρωπαϊκό Συμβούλιο συνέρχεται σε μια εποχή που ο διεθνής χρηματοπιστωτικός τομέας δεν έχει ακόμη ξεπεράσει τα προβλήματά του. Με την παγκοσμιοποίηση και τη διασύνδεση των χρηματοπιστωτικών αγορών μεταξύ τους σε πραγματικό χρόνο, τα προβλήματα που εμφανίζονται σε κάποιο μέρος του κόσμου εξαπλώνονται γρήγορα σε άλλα μέρη. Οι πρόσφατες εξελίξεις είχαν επιπτώσεις για διεθνείς τράπεζες, πολυεθνικές εταιρείες και ιδιώτες, που αρχίζουν να αντιμετωπίζουν αυστηρότερους χρηματοδοτικούς όρους, κάτι που επηρεάζει διάφορα θέματα, από την ικανότητα των επιχειρήσεων να πραγματοποιήσουν επενδύσεις και να επεκτείνουν τις δραστηριότητές τους μέχρι την απόκτηση ιδιόκτητης κατοικίας και το διαθέσιμο εισόδημα των νοικοκυριών. Πολλοί Ευρωπαίοι πολίτες ανησυχούν για τις συνέπειες που αυτό θα έχει τόσο για την οικονομία της χώρας τους όσο και για την προσωπική τους οικονομική και εργασιακή ασφάλεια. Τα ερωτήματα αυτά απαιτούν εξηγήσεις ως προς τα μέτρα που λαμβάνονται σε εθνικό επίπεδο, σε επίπεδο ΕΕ και σε διεθνές επίπεδο, ικανές να διαβεβαιώσουν τους Ευρωπαίους πολίτες ότι μπορούν να εμπιστεύονται τον τρόπο λειτουργίας των χρηματοπιστωτικών αγορών και το οικονομικό πλαίσιο της ΕΕ. Πρόσφατες εμπειρίες έδειξαν ότι το διεθνές χρηματοπιστωτικό σύστημα παρουσιάζει σοβαρές αδυναμίες που πρέπει να διορθωθούν, ιδίως βελτιώνοντας την ποιότητα των πληροφοριών που παρέχονται σε όλους τους επενδυτές και, παράλληλα, ενισχύοντας την προληπτική εποπτεία και τη διαχείριση κινδύνων. Οι συζητήσεις που θα πραγματοποιηθούν στο εαρινό Ευρωπαϊκό Συμβούλιο πρέπει να αξιοποιηθούν για να καθοριστούν τα επόμενα μέτρα που θα λάβει η ΕΕ για την αντιμετώπιση των προκλήσεων αυτών.

Το τρέχον οικονομικό κλίμα

Η κατάσταση και οι προοπτικές της παγκόσμιας οικονομίας εξακολουθούν να χαρακτηρίζονται από εξαιρετική αβεβαιότητα στις αρχές του 2008, που εκδηλώνεται κυρίως με αναταραχή των χρηματοπιστωτικών αγορών, επιβράδυνση στις ΗΠΑ και ραγδαία αύξηση των τιμών των βασικών εμπορευμάτων. Υπό τις συνθήκες αυτές, ο μεγάλος βαθμός σταθερότητας που προσφέρει το ευρώ είναι ιδιαίτερα ευπρόσδεκτος.

Μέχρι στιγμής η ευρωπαϊκή οικονομία ανταποκρίθηκε σχετικά καλά στα προβλήματα. Βασικοί δείκτες όπως τα ποσοστά αποταμίευσης και το ισοζύγιο τρεχουσών συναλλαγών προσέφεραν πραγματική προστασία από τις συνέπειες της χρηματοπιστωτικής αναταραχής. Εντούτοις, η εμπιστοσύνη έφθασε στο ανώτερο σημείο της το περασμένο καλοκαίρι και, όπως αναμενόταν, η αύξηση του ΑΕΠ επιβραδύνθηκε το τελευταίο τρίμηνο του 2007.

Στις τελευταίες προβλέψεις της Επιτροπής η ετήσια αύξηση του ΑΕΠ αναθεωρήθηκε προς τα κάτω, σε 2,0% του ΑΕΠ για την ΕΕ και 1,8% για τη ζώνη του ευρώ. Ταυτόχρονα, οι ψηλές τιμές των βασικών εμπορευμάτων επιτείνουν την αύξηση του πληθωρισμού, που ανήλθε σε 2,9% στην ΕΕ και σε 2,6% στη ζώνη του ευρώ. Ωστόσο, χάρη στην υγιή κατάσταση των βασικών οικονομικών μεγεθών και στα μέτρα που λαμβάνουν οι κυβερνήσεις για τα δημόσια οικονομικά, η ανάπτυξη το 2008 μπορεί να αναμένεται ότι θα διατηρηθεί αρκετά κοντά στη δυνητική ανάπτυξη της ΕΕ.

Μεταρρυθμίσεις που προστατεύουν τους πολιτες

Συνολικά, η ΕΕ θα μπορέσει να αντιμετωπίσει τους σημερινούς κλυδωνισμούς της παγκόσμιας οικονομίας εφόσον εξακολουθήσει να ασκεί υγιείς και σταθερές μακροοικονομικές πολιτικές που στηρίζουν ένα ισορροπημένο μείγμα πολιτικών και εφόσον συνεχίσει τις διαρθρωτικές μεταρρυθμίσεις. Η στρατηγική της Λισαβόνας για την ανάπτυξη και την απασχόληση, προσφέρει στην ΕΕ τις κατάλληλες πολιτικές και τα κατάλληλα μέσα που θα τη βοηθήσουν να αντεπεξέλθει τις τρέχουσες δοκιμασίες ώστε να συνεχιστεί η ανάπτυξη και η δημιουργία απασχόλησης. Μια στρατηγική που αποβλέπει στην μακροπρόθεσμη ανάπτυξη αποτελεί τον καλύτερο τρόπο περιορισμού των επιπτώσεων μιας προσωρινής επιβράδυνσης. Οι προηγούμενες προσπάθειες να επιτευχθεί ισοσκελισμένη ή πλεονασματική δημοσιονομική θέση σύμφωνα με το προληπτικό σκέλος του Συμφώνου Σταθερότητας και Ανάπτυξης αποφέρουν καρπούς δεδομένου ότι οι αυτόματοι σταθεροποιητές μπορούν πλέον να διαδραματίσουν πλήρως το ρόλο τους. Εξάλλου, οι προϋπολογισμοί του 2008 ορισμένων κρατών μελών προβλέπουν φορολογικές περικοπές. Μια κατά βάση υγιής οικονομία με αναπτυξιακό προσανατολισμό αποτελεί την καλύτερη βάση για την αντιμετώπιση μιας οικονομικής ύφεσης. Όλα τα κράτη μέλη διαθέτουν εθνικά προγράμματα μεταρρυθμίσεων τα οποία υπόκεινται σε αμοιβαίο έλεγχο σε επίπεδο ΕΕ. Τα κράτη μέλη έχουν καταλήξει σε ειδικές κατά χώρα συστάσεις που δεν έχουν ακόμη τεθεί πλήρως σε εφαρμογή. Σε επίπεδο ΕΕ υπάρχει έντονη σύγκλιση στους τομείς όπου απαιτούνται περαιτέρω μεταρρυθμίσεις. Η Επιτροπή τους έχει ομαδοποιήσει σε τέσσερεις τομείς προτεραιότητας και καθόρισε τις δράσεις που πρέπει να αναληφθούν σε επίπεδο ΕΕ εντός του Κοινοτικού Προγράμματος της Λισαβόνας:

- επένδυση στο ανθρώπινο δυναμικό και εκσυγχρονισμός των αγορών εργασίας·

- ελευθέρωση του επιχειρηματικού δυναμικού·

- επένδυση στη γνώση και στην καινοτομία·

- μετατροπή της ΕΕ σε μια οικονομία χαμηλής κατανάλωσης άνθρακα.

Μια συντονισμένη προσπάθεια να επιταχυνθεί ο ρυθμός εφαρμογής των μεταρρυθμίσεων και να εφαρμοσθούν πλήρως οι πολιτικές αυτές, θα δείξει στους πολίτες ότι οι υπεύθυνοι για τη λήψη αποφάσεων δεν είναι ούτε ανήμποροι ούτε αδρανείς. Στο πρόγραμμα του εαρινού Ευρωπαϊκού Συμβουλίου είναι η έγκριση του επόμενου τριετούς κύκλου της στρατηγικής της Λισαβόνας, που θα εξασφαλίσει ότι η διαδικασία μεταρρύθμισης και εκσυγχρονισμού θα συνεχίσει να αποφέρει καρπούς στην ΕΕ παρέχοντας ακόμη μεγαλύτερη ασφάλεια έναντι των αναταραχών στις διεθνείς αγορές.

Κανονιστική ρύθμιση των χρηματοπιστωτικών αγορών της Ευρώπησ

Η κανονιστική ρύθμιση των χρηματοπιστωτικών αγορών στην ΕΕ είναι καλή. Πολύ πριν την τρέχουσα αναταραχή στις χρηματοπιστωτικές αγορές, η ΕΕ είχε αρχίσει να καταβάλει προσπάθειες για την αύξηση της χρηματοπιστωτικής σταθερότητας προτείνοντας κανόνες για την ενίσχυση των μηχανισμών προληπτικής εποπτείας του χρηματοπιστωτικού συστήματος της ΕΕ μέσα από ένα μείγμα κανονιστικών διατάξεων, ρυθμίσεων μη δεσμευτικού χαρακτήρα και πρωτοβουλιών αυτορρύθμισης επί μέρους οικονομικών κλάδων. Ενώ η καθημερινή εποπτεία και ρύθμιση των χρηματοπιστωτικών αγορών γίνεται σε εθνικό επίπεδο, η ανάπτυξη του ρυθμιστικού πλαισίου της ΕΕ για μια ενιαία αγορά κεφαλαίων έχει οδηγήσει στη δημιουργία νέων διασυνοριακών χρηματοπιστωτικών προϊόντων και υπηρεσιών που απαιτούν, ως συνέπεια, ένα πιο συνεκτικό εποπτικό πλαίσιο σε επίπεδο ΕΕ.

Η ευρωπαϊκή κεφαλαιαγορά που είναι πλέον η μεγαλύτερη στον κόσμο, αναπτύχθηκε έντονα την τελευταία δεκαετία, πράγμα στο οποίο συνέτεινε και το ευρώ. Το ευρωπαϊκό πλαίσιο συνίσταται σε μια σειρά διεξοδικών κανόνων που καλύπτει τους τομείς των κινητών αξιών, των τραπεζών, των ασφαλίσεων, του εταιρικού δικαίου, του οικονομικού ελέγχου και της λογιστικής. Οι κανόνες αυτοί θέτουν υψηλά πρότυπα προληπτικής εποπτείας και προστασίας των επενδυτών ενώ ενθαρρύνουν τον ανταγωνισμό και την καινοτομία. Οι κανόνες υποχρεώνουν τους κανονιστικούς και εποπτικούς φορείς να συνεργάζονται διατομεακά και διασυνοριακά. Χάρη στην ανάπτυξη των πολιτικών αυτών οι εποπτικές αρχές των κρατών μελών συνεργάζονται στενά για την ενίσχυση της περαιτέρω συνεργασίας όσον αφορά την πρόληψη, τη διαχείριση και την επίλυση κρίσεων[1]. Τέτοια συνεργασία υπάρχει και σε παγκόσμιο επίπεδο όπου ο κανονιστικός διάλογος και συνεργασία, π.χ. στο πλαίσιο της επιτροπής της Βασιλείας και μεταξύ των αρχών της ΕΕ και των ΗΠΑ, έχουν να επιδείξουν επιτυχείς τρόπους διαπίστωσης και αντιμετώπισης προβλημάτων στις χρηματοπιστωτικές αγορές.

Η πρωτη αντιδραση της Ευρώπησ

Ωστόσο, οι παγκόσμιες χρηματοπιστωτικές αγορές συνεχώς καινοτομούν και εξελίσσονται· οι υπεύθυνοι χάραξης πολιτικών πρέπει να επαγρυπνούν προκειμένου να είναι αποτελεσματικές οι κανονιστικές ρυθμίσεις. Αμέσως μετά την κρίση των ενυπόθηκων δανείων υψηλού κινδύνου (δάνεια sub-prime) στις ΗΠΑ, η ΕΚΤ και οι άλλες κεντρικές τράπεζες αντέδρασαν αποτελεσματικά στις πιέσεις ρευστότητας που οφείλονταν στην αναστάτωση που προκλήθηκε σε πολλές βασικές χρηματοπιστωτικές αγορές. Η πρόσφατη χρηματοπιστωτική αναταραχή αποκάλυψε ότι υπάρχουν ελλείψεις στο ρυθμιστικό πλαίσιο που διέπει το διεθνές χρηματοπιστωτικό σύστημα, ιδίως από άποψη διαφάνειας των συναλλαγών, προβλεψιμότητας των κανόνων και ποιότητας της διαχείρισης κινδύνων. Ως εκ τούτου, τον Οκτώβριο του 2007, το Συμβούλιο ECOFIN υιοθέτησε ένα πρόγραμμα δράσης που καθορίζει πολύ συγκεκριμένα μέτρα τα οποία πρέπει να ληφθούν τους επόμενους μήνες για να ενισχυθεί το ρυθμιστικό πλαίσιο. Προβλέπονται τέσσερεις βασικοί τομείς εργασίας: βελτίωση της διαφάνειας· αποτίμηση χρηματοπιστωτικών προϊόντων· ενίσχυση των απαιτήσεων προληπτικής εποπτείας· και βελτίωση της λειτουργίας των αγορών (π.χ. μέσω μιας καλύτερης πολιτικής πιστοληπτικής αξιολόγησης). Οι εν λόγω προτεραιότητες πολιτικής εξακολουθούν να ισχύουν στο ακέραιο. Στα διάφορα πλαίσια διαβούλευσης οι εργασίες προχωρούν με ταχύ ρυθμό. Οι υπουργοί ECOFIN θα εξετάσουν, κατά τη συνάντησή τους τον Μάρτιο, μια ενδιάμεση έκθεση προς το Ευρωπαϊκό Συμβούλιο η οποία θα αναφέρεται στην πρόοδο που πραγματοποιήθηκε στα διάφορα θέματα.

Κρατικά Επενδυτικά Ταμεία

Η τρέχουσα διεθνής χρηματοπιστωτική κατάσταση έχει δείξει με ποιον τρόπο τα κρατικά επενδυτικά ταμεία μπορούν να συμβάλουν στη σταθεροποίηση των αγορών παρέχοντας τους τόσο απαραίτητους πόρους ρευστότητας και επενδύσεων. Ωστόσο, έχουν διατυπωθεί επιφυλάξεις ως προς τα κίνητρα των ταμείων αυτών και την έλλειψη διαφάνειας που τα χαρακτηρίζει. Στη συνοδευτική ανακοίνωση η Επιτροπή εκθέτει την ανάλυσή της ως προς τα κρατικά επενδυτικά ταμεία, προτείνει ορισμένες αρχές για μια κοινή προσέγγιση σε επίπεδο ΕΕ και παρέχει κατευθυντήριες γραμμές που θα μπορούσαν να ενσωματωθούν σε έναν κώδικα δεοντολογίας διεθνούς αποδοχής τον οποίο θα υιοθετούσαν οι διαχειριστές των ταμείων αυτών.

Κρατικές ενισχύσεις

Όταν εταιρείες ή τράπεζες αντιμετωπίζουν οικονομικά προβλήματα αυτό οφείλεται συνήθως στην ανάληψη υπερβολικών κινδύνων ή σε διαχειριστικά λάθη. Η ανεξέλεγκτη χορήγηση επιδοτήσεων σε εταιρείες ή τράπεζες που βρίσκονται σε τέτοια κατάσταση νοθεύει την αγορά και υπονομεύει τον μηχανισμό κέρδους και ζημίας στον οποίο αυτή βασίζεται. Οι εν λόγω επιδοτήσεις μπορεί να μεταθέσουν το βάρος της διαρθρωτικής προσαρμογής σε αυτούς που τα βγάζουν πέρα χωρίς επιδοτήσεις. Για τον λόγο αυτόν απαιτείται έλεγχος όσον αφορά τις κρατικές ενισχύσεις ώστε να εξασφαλίζεται ότι οι ενισχύσεις που χορηγούνται σε προβληματικές επιχειρήσεις και οι στρεβλώσεις του ανταγωνισμού που απορρέουν από αυτές περιορίζονται στο ελάχιστο δυνατό.

Υπάρχει ιδιαίτερη ανάγκη προσοχής στην περίπτωση των τραπεζών δεδομένου ότι τα προβλήματα μιας τράπεζας μπορούν εύκολα να εξαπλωθούν σε ολόκληρο τον τραπεζικό κλάδο και γενικότερα σε ολόκληρο το χρηματοπιστωτικό σύστημα. Στις περιπτώσεις αυτές απαιτείται οπωσδήποτε αποφασιστική παρέμβαση και στενή συνεργασία μεταξύ των εμπλεγμένων κρατών μελών και της Ευρωπαϊκής Επιτροπής ώστε να επιτευχθεί ο στόχος της συνεισφοράς στην οικονομική σταθερότητα. Οι διαδικασίες για τις κρατικές ενισχύσεις έχουν αποδειχθεί κατάλληλες για αποτελεσματικές παρεμβάσεις.

Τα επόμένα βήματα για την ευρωπαϊκή ενωση

Παρά το μέγεθος και τη σπουδαιότητα των χρηματοπιστωτικών αγορών της η ΕΕ δεν μπορεί να λύσει μόνη της τα προβλήματα που εμφανίζονται στις χρηματοπιστωτικές αγορές. Υπάρχουν μέτρα που μπορεί να λάβει η ΕΕ για να ενισχύσει και να προστατεύσει τις δικές της χρηματοπιστωτικές αγορές, αλλά πρέπει επίσης να ενεργεί από κοινού με άλλους διεθνείς εταίρους ώστε να δημιουργηθεί ένα ασφαλές και διαφανέστερο διεθνές περιβάλλον για μικρούς και μεγάλους επενδυτές. Ο σημαντικός ρόλος της ΕΕ σε μια συντονισμένη παγκόσμια απάντηση στο θέμα αυτό αντανακλά και την ανάδειξη του ευρώ ως μείζονος σημασίας νομίσματος. Το βάρος του ευρώ στο διεθνές χρηματοπιστωτικό σύστημα συνεπάγεται ιδιαίτερη ευθύνη της ΕΕ και, ειδικότερα, των κρατών μελών της ζώνης του ευρώ στην ανάληψη ενός ηγετικού ρόλου στο πλαίσιο των προσπαθειών αντιμετώπισης των αδυναμιών που αποκαλύφθηκαν με την πρόσφατη χρηματοπιστωτική αναταραχή.

Μέσα σε μια εντεινόμενη παγκοσμιοποίηση η ΕΕ και οι εταίροι της έχουν ανάγκη από ένα πλαίσιο που παρέχει τα κατάλληλα κίνητρα για μακροπρόθεσμη χρηματοπιστωτική αποτελεσματικότητα και σταθερότητα. Πρέπει να είναι ένα ανοικτό πλαίσιο όπου οι επενδυτικές αποφάσεις θα λαμβάνονται έχοντας εμπιστοσύνη στα κανονιστικά συστήματα. Η εμπιστοσύνη αυτή απαιτεί τα συστήματα αυτά να είναι κατάλληλα διαμορφωμένα ώστε να εκτελούν την εποπτική αποστολή τους, να συνεργάζονται στενά μεταξύ τους, να αντανακλούν τον πραγματικά διεθνή χαρακτήρα των χρηματοπιστωτικών αγορών και να αποτρέπουν ή να διαχειρίζονται μελλοντικές διασυνοριακές κρίσεις.

Το πρόγραμμα δράσης ECOFIN αναφέρει μια σειρά από συγκεκριμένα μέτρα που πρέπει να λάβει η ΕΕ. Το εαρινό Ευρωπαϊκό Συμβούλιο μπορεί να βασιστεί σε αυτό και να προχωρήσει παραπέρα. Παρέχει σε όλα τα κράτη μέλη την ευκαιρία να επιβεβαιώσουν τις αρχές που θα διέπουν τις ενέργειες της ΕΕ τόσο στο εσωτερικό όσο και σε διεθνή πλαίσια διαβούλευσης όπως η G8, ο ΟΟΣΑ και το Φόρους για τη Χρηματοοικονομική Σταθερότητα (Financial Stability Forum). Στις αρχές αυτές πρέπει να περιλαμβάνονται τα εξής:

- η πρωταρχική ευθύνη διαχείρισης κινδύνων βαρύνει τα ίδια τα χρηματοπιστωτικά ιδρύματα και τους ίδιους τους επενδυτές,

- τα εθνικά ρυθμιστικά και εποπτικά πλαίσια πρέπει να είναι ικανά να ανταποκριθούν σε ολοένα και πιο πολύπλοκα και καινοτόμα χρηματοπιστωτικά συστήματα,

- η συνεργασία μεταξύ κανονιστικών αρχών στην ΕΕ και διεθνώς για την πρόληψη και τη διαχείριση κινδύνων πρέπει να ανταποκρίνεται στις ανάγκες ενός προοδευτικά παγκοσμιοποιούμενου χρηματοπιστωτικού συστήματος.

Η ΕΕ πρέπει να συμφωνήσει να συνεργαστεί με άλλους διεθνείς εταίρους ώστε:

- να βελτιωθούν οι πληροφορίες που παρέχουν οι φορείς πιστοληπτικής αξιολόγησης ώστε να εξασφαλιστεί ότι οι επενδυτές κατανοούν τους κινδύνους που συνδέονται με πολύπλοκα χρηματοπιστωτικά προϊόντα και ότι η πιστοληπτική αξιολόγηση είναι αξιόπιστη. Οι οργανισμοί πιστοληπτικής αξιολόγησης πρέπει να βελτιώσουν τη διακυβέρνησή τους ώστε να μπορούν αποδεδειγμένα να προφυλάσσονται από συγκρούσεις συμφερόντων. Εάν οι εν λόγω οργανισμοί δεν είναι σε θέση ή διατεθειμένοι να διορθώσουν τις αδυναμίες τους τότε η ΕΕ και άλλοι θα πρέπει να προτείνουν τη λήψη κανονιστικών μέτρων·

- να ενημερωθούν οι κανόνες λογιστικής και αποτίμησης ώστε να αποκτώνται συνεκτικές πληροφορίες για τα ανοίγματα τραπεζών και άλλων χρηματοπιστωτικών οργανισμών σε επενδυτικά οχήματα εκτός ισολογισμού, και να διασφαλίζεται η ύπαρξη σαφούς και συνεκτικής καθοδήγησης όσον αφορά την αποτίμηση και τη δημοσιοποίηση τέτοιων κινδύνων·

- να ενθαρρυνθεί η άμεση και πλήρης δημοσιοποίηση των ζημιών των χρηματοπιστωτικών ιδρυμάτων·

- να βελτιωθούν τα συστήματα έγκαιρης προειδοποίησης της ΕΕ όσον αφορά τη χρηματοπιστωτική σταθερότητα μέσω της τακτικής υποβολής αναφορών από τις επιτροπές του επιπέδου 3·

- να ενισχυθεί η αποτελεσματικότητα των δικτύων εποπτικών φορέων της ΕΕ και να διασφαλιστεί η αυστηρή και αποτελεσματική εποπτεία των διασυνοριακών ομίλων·

- να διαμορφωθεί ένα κοινό πρακτικό πλαίσιο αξιολόγησης των συστημικών επιπτώσεων μιας δυνητικής κρίσης, περιλαμβανομένων και κοινών κατευθυντήριων γραμμών για τη διαχείριση κρίσεων και βελτίωση της ανταλλαγής πληροφοριών·

- να επιτευχθεί πολιτική συμφωνία μεταξύ Επιτροπής, Συμβουλίου Υπουργών και Ευρωπαϊκού Κοινοβουλίου ούτως ώστε να γίνουν οι αναγκαίες νομοθετικές αλλαγές (π.χ. τροποποίηση της οδηγίας περί κεφαλαιακών απαιτήσεων) πριν από τον Απρίλιο του 2009 - και να συμφωνηθεί η ταχεία εφαρμογή τους.

*******

Οι τρέχουσες οικονομικές πιέσεις αποτελούν πρόκληση για την ανάπτυξη και την απασχόληση, τόσο στην Ευρώπη όσο και παγκοσμίως. Οι υπεύθυνοι για τη χάραξη πολιτικής και οι νομοθέτες πρέπει να παρακολουθούν στενά τις μεταβαλλόμενες συνθήκες και να είναι έτοιμοι να προσαρμοστούν και να αντιδράσουν κατάλληλα την κατάλληλη στιγμή. Η Ευρωπαϊκή Ένωση έχει αποδείξει ότι είναι ικανή να επεξεργαστεί τους απαιτούμενους κανόνες προληπτικής εποπτείας και να ελέγχει τη δραστήρια χρηματοπιστωτική αγορά της Ευρώπης. Έχει ενισχύσει τα βασικά μεγέθη της οικονομίας και είναι σε καλύτερη θέση να αντεπεξέλθει στη χρηματοπιστωτική αναταραχή και να περιορίσει τις επιπτώσεις της στην ανάπτυξη. Ο καλύτερος τρόπος για να διαφυλάξει την εμπιστοσύνη των οικονομικών φορέων και των καταναλωτών είναι να συνεχίσει να επαγρυπνεί και να λαμβάνει αποφασιστικά μέτρα σε περιόδους ιδιαίτερης έντασης στις χρηματοπιστωτικές αγορές, συνεργαζόμενη με τους διεθνείς εταίρους της για τη διαπίστωση αδυναμιών και την ταχεία και αποτελεσματική αντιμετώπισή τους. Η Επιτροπή θα συνεχίσει να συμβάλλει στην προώθηση της χρηματοπιστωτικής σταθερότητας υποβάλλοντας προτάσεις σύμφωνα με τα όσα υπαγορεύουν οι επικρατούσες συνθήκες.

[1] Το έργο αυτό λαμβάνει χώρα στο πλαίσιο των επιτροπών Lamfalussy του επιπέδου 3.